EELNÕU

05.04.2024

# Looduskaitseseaduse muutmise ja sellega seonduvalt teiste seaduste muutmise seadus (Natura hindamine)

## § 1. Looduskaitseseaduse muutmine

Looduskaitseseaduses tehakse järgmised muudatused:

**1)** paragrahvi 14 täiendatakse lõigetega 7–9 järgmises sõnastuses:

„(7) Natura 2000 võrgustiku koosseisu kuuluva kaitseala ja püsielupaiga piiranguvööndis ning hoiualal on raie keelatud järgmistes nõukogu direktiivi 92/43/EMÜ I lisas nimetatud metsaelupaigatüüpides:

1) 2180 luitemetsad;

2) 9010 \*vanad loodusmetsad;

3) 9020 \*vanad laialehised metsad;

4) 9050 rohundirikkad kuusikud;

5) 9060 okasmetsad moreenikuhjatistel;

6) 9080 \*soostuvad ja soolehtmetsad;

7) 9180 \*rusukallete ja jäärakute metsad;

8) 91D0 \*siirdesoo- ja rabametsad;

9) 91E0 \*lammi-lodumetsad;

10) 91F0 laialehised lammimetsad.

(8) Käesoleva paragrahvi lõikes 7 nimetatud metsaelupaigatüüpides on kaitstava loodusobjekti valitseja nõusolekul lubatud:

1) kujundusraie kaitse-eesmärgi saavutamiseks;

2) raie otsese ohu vältimiseks inimese elule ja varale, välja arvatud loodusvarale;

3) raie metsaseaduse § 40 lõikes 2 sätestatud juhul metsakahjustuse ärahoidmiseks ja leviku tõkestamiseks.

(9) Käesoleva paragrahvi lõikes 7 nimetatud piiranguvööndi metsaelupaigatüüpides on lubatud metsateatist esitamata raiuda kuni viis tihumeetrit puitu hektarilt, kahjustamata elupaigale iseloomulikku struktuuri ja funktsioone, kuid mitte enam kui 20 tihumeetrit puitu kinnistult aastas.“;

**2)** paragrahvi 22 punkt 2 muudetakse ja sõnastatakse järgmiselt:

„2) kaitstavat loodusobjekti mõjutava planeeringu keskkonnamõju strateegilise hindamise, kavandatava tegevuse keskkonnamõju hindamise ja Natura 2000 võrgustikku kuuluva ala korral Natura hindamise menetluses osalemine ja kaitstavat loodusobjekti mõjutavale kavandatavale tegevusele või planeeringule tingimuste seadmine;";

**3)** paragrahvist 69 moodustatakse 10. peatüki 1. jagu ja selle pealkiri sõnastatakse järgmiselt:

„**1. jagu**

**Euroopa Liidu Natura 2000 võrgustik“**;

**4)** paragrahvidest 691–701 moodustatakse 10. peatüki 2. jagu ja selle pealkiri sõnastatakse järgmiselt:

„**2. jagu**

**Natura hindamine“**;

**5)** paragrahvi 691 lõige 1 muudetakse ja sõnastatakse järgmiselt:

„(1) Kavandatavat tegevust, mille korral ei ole objektiivse teabe põhjal välistatud ebasoodne mõju Natura 2000 võrgustiku ala terviklikkusele eraldi või koos muude tegevustega, võib lubada ning strateegilise planeerimisdokumendi keskkonnamõju hindamise ja keskkonnajuhtimissüsteemi seaduse § 31 tähenduses (edaspidi *strateegiline planeerimisdokument*) võib kehtestada, kui on selge, et seda tegevust ja strateegilise planeerimisdokumendi elluviimist lubab Natura 2000 võrgustiku ala kaitsekord ning need ei mõjuta ebasoodsalt selle Natura 2000 võrgustiku ala terviklikkust.“;

**6)** paragrahvi 691 täiendatakse lõigetega 11 ja 12 järgmises sõnastuses:

„(11) Kavandatav tegevus käesoleva jao mõistes on sekkumine looduskeskkonda ja maastikku, sealhulgas ehitiste või muude käitiste püstitamine, metsaraie, maaparandus maaparandusseaduse tähenduses, veekogude kaldajoone muutmine ja veetaseme muutmine, biotsiidide kasutus, saasteainete viimine vette või pinnasesse, maavarade geoloogiline uurimine ja kaevandamine.

(12) Kavandatavaks tegevuseks käesoleva jao mõistes loetakse ka jätkuvad ja korduvad tegevused, sealhulgas tegevused, mille elluviimiseks on vaja pikendada kehtivat luba.“;

**7)** paragrahvi 691 lõikes 2 asendatakse tekstiosa „asjakohaselt hinnata (edaspidi *Natura asjakohane hindamine*) käesolevas jaos sätestatud korras“ tekstiosaga „hinnata käesolevas jaos sätestatud korras (edaspidi *Natura hindamine*)“;

**8)** paragrahvi 691 täiendatakse lõikega 21 järgmises sõnastuses:

„(21) Käesoleva seaduse § 692 lõikes 1 nimetatud otsustaja peab tegevuse lubamisel või sellest keeldumise otsuse tegemisel või strateegilise planeerimisdokumendi kehtestamisel hindama Natura hindamise asjakohasust ja piisavust ning arvestama hindamise tulemusi ja aruandes sisalduvaid käesoleva seaduse § 6910 lõikes 1 nimetatud leevendusmeetmeid ja sama seaduse § 701 lõikes 2 nimetatud hüvitusmeetmeid.“;

**9)** paragrahvi 691 lõige 3 muudetakse ja sõnastatakse järgmiselt:

„(3) Kui kavandatava tegevuse või strateegilise planeerimisdokumendi elluviimisega Natura 2000 võrgustiku alale kaasneva mõju asjakohase hindamise (edaspidi *Natura asjakohane hindamine*)  tulemusena selgub, et ebasoodsat mõju Natura 2000 võrgustiku ala terviklikkusele ei ole võimalik vältida, kuid alternatiivsete lahenduste puudumise tõttu on tegevus või strateegiline planeerimisdokument vajalik avalikkuse jaoks esmatähtsatel ja erakordselt tungivatel põhjustel, sealhulgas sotsiaalset või majanduslikku laadi põhjustel (edaspidi *Natura erand*), ning käesoleva seaduse §-s 697 sätestatud Natura erandi tegemise menetluses jõutakse järeldusele, et ebasoodsat mõju on võimalik hüvitada käesoleva seaduse § 701 kohaselt, võib tegevust lubada või strateegilise planeerimisdokumendi kehtestada Vabariigi Valitsuse nõusolekul, mis vormistatakse korraldusena.“;

**10)** paragrahvi 691 lõige 4 ja lõike 5 kolmas lause tunnistatakse kehtetuks;

**11)** paragrahvi 691 täiendatakse lõigetega 51–53 järgmises sõnastuses:

„(51) Käesoleva paragrahvi lõigetes 3 ja 5 nimetatud juhul tuleb tegevuse lubamisel või strateegilise planeerimisdokumendi kehtestamisel seada kohustus rakendada käesoleva seaduse § 701 lõikes 2 nimetatud hüvitusmeetmeid, mis tagavad Natura 2000 võrgustiku üldise sidususe kaitse.

(52) Kliimaministeerium teavitab käesoleva paragrahvi lõigetes 3 ja 5 rakendatud Natura erandist, selle põhjustest ja käesoleva seaduse § 701 lõigete 1 ja 2 kohastest hüvitusmeetmetest Euroopa Komisjoni viivitamata pärast tegevuse lubamist või strateegilise planeerimisdokumendi kehtestamist.

(53) Käesoleva paragrahvi lõigetes 3 ja 5 sätestatud juhul ei või kavandatud tegevust, sealhulgas strateegilise planeerimisdokumendiga kavandatud tegevust, alustada enne käesoleva seaduse § 701 lõikes 2 nimetatud hüvitusmeetmete rakendamist.“;

**12)** paragrahvi 691 lõiked 6 ja 7 tunnistatakse kehtetuks;

**13)** paragrahvi 691 lõige 8 muudetakse ja sõnastatakse järgmiselt:

„(8) Natura hindamisel pikeneb kavandatavaks tegevuseks vajaliku loa või sellise tegevuse aluseks oleva muu dokumendi menetlus Natura eelhinnangu andmise või käesoleva seaduse § 693 lõikes 4 nimetatud eelhinnangu andmata jätmise, Natura asjakohase hindamise või Natura erandi tegemise menetluse korral menetlusele kuluva aja võrra.“;

**14)** paragrahvi 692 lõikes 2 asendatakse sõnad „vajaduse puudumine on ilmselge“ sõnadega „mõju Natura 2000 võrgustiku alale on objektiivsete asjaolude tõttu ilmselgelt välistatud“;

**15)** paragrahvi 693 lõiget 2 täiendatakse pärast sõna „arvestada“ sõnadega „käesoleva seaduse § 6910 lõikes 1 nimetatud“;

**16)** paragrahvi 693 täiendatakse lõikega 51 järgmises sõnastuses:

„(51) Keskkonnaamet kooskõlastab eelhinnangu või eelhinnangu andmata jätmise või jätab selle kooskõlastamata 21 päeva jooksul. Kooskõlastamise tähtaega võib põhjendatud juhul pikendada, määrates uue tähtaja.“;

**17)** paragrahvi 693 täiendatakse lõikega 6 järgmises sõnastuses:

„(6) Eelhinnang, mille kohaselt ei ole Natura asjakohane hindamine vajalik, või põhjendus, miks eelhinnang on jäetud käesoleva paragrahvi lõikes 4 nimetatud juhul andmata, avalikustatakse koos tegevust lubava dokumendi eelnõu või strateegilise planeerimisdokumendi algatamise otsuse eelnõuga käesoleva seaduse §-s 698 sätestatud korras. Avaliku väljapaneku tähtaeg on vähemalt 14 päeva, kui seadus ei sätesta teisiti.“;

**18)** paragrahvi 694 lõike 3 punkt 2 muudetakse ja sõnastatakse järgmiselt:

„2) nõuded eriteadmistega isikule, kes koostab hindamisaruande, võttes asjakohasel juhul arvesse kavandatavast tegevusest või strateegilise planeerimisdokumendi kehtestamisest huvitatud isiku ettepanekut;“;

**19)** paragrahvi 694 täiendatakse lõigetega 5 ja 6 järgmises sõnastuses:

„(5) Natura asjakohase hindamise algatamise otsuse eelnõu avalikustatakse käesoleva seaduse §-s 698 sätestatud korras. Avaliku väljapaneku tähtaeg on vähemalt 14 päeva.

(6) Otsustaja küsib Natura asjakohase hindamise algatamise eelnõu kohta arvamuse Keskkonnaametilt, kes esitab selle käesoleva paragrahvi lõikes 5 sätestatud avaliku väljapaneku tähtaja jooksul.“;

**20)** paragrahvi 695 lõige 1 muudetakse ja sõnastatakse järgmiselt:

„(1) Ekspert käesoleva jao tähenduses on eriteadmistega isik, kellel on Natura 2000 võrgustiku ala kaitstava liigi või elupaigatüübi uurimisel või nendele avalduva mõju hindamisel vähemalt kolmeaastane kogemus ning kes tunneb Natura hindamise põhimõtteid.“;

**21)** paragrahvi 695 lõiget 2 täiendatakse teise lausega järgmises sõnastuses:

„Eksperdiks määratud teenistuja või töötaja ei tohi samal ajal täita otsustaja muid ülesandeid, mis on vajalikud tegevuse lubamise otsustamisel või strateegilise planeerimisdokumendi kehtestamisel.“;

**22)** paragrahvi 695 täiendatakse lõikega 21 järgmises sõnastuses:

„(21) Kui on vaja hinnata mõju mitmele kaitse-eesmärgiks olevale liigile või elupaigatüübile, võib moodustada eriteadmistega isikutest eksperdirühma.“;

**23)** paragrahvi 695 lõiked 3 ja 4 muudetakse ja sõnastatakse järgmiselt:

„(3) Eksperdi või eksperdirühma kaasamise korraldab ja sellega seotud kulud kannab Natura asjakohase hindamise algatamise aluseks oleva taotluse esitaja või strateegilise planeerimisdokumendi koostamise korraldaja, kui seadusest ei tulene teisiti.

(4) Käesoleva paragrahvi lõikes 2 sätestatud juhul kannab eksperdi või eksperdirühma kaasamisega seotud kulud otsustaja.“;

**24)** paragrahvi 696 lõike 2 punkt 4 muudetakse ja sõnastatakse järgmiselt:

„4) käesoleva lõike punktis 3 nimetatud ebasoodsa mõju käesoleva seaduse §-s 6910 nimetatud leevendusmeetmed, hinnang nende tõhususele ja vajaduse korral ettepanekud meetmete toimivuse seiramise (edaspidi *järelseire*) rakendamiseks;“;

**25)** paragrahvi 696 lõike 2 punkt 6 tunnistatakse kehtetuks;

**26)** paragrahvi 696 täiendatakse lõigetega 21 ja 22 järgmises sõnastuses:

„(21) Otsustaja kontrollib 14 päeva jooksul asjakohase hindamise aruande saamisest arvates, kas aruanne sisaldab käesoleva paragrahvi lõikes 2 sätestatut.

(22) Käesoleva paragrahvi lõikes 2 nimetatud Natura asjakohase hindamise aruande eelnõu avalikustatakse käesoleva seaduse §-s 698 sätestatud korras. Avaliku väljapaneku tähtaeg on vähemalt 21 päeva.“;

**27)** paragrahvi 696 lõiked 3 ja 4 muudetakse ja sõnastatakse järgmiselt:

„(3) Otsustaja edastab avaliku väljapaneku jooksul laekunud ettepanekute alusel täiendatud Natura asjakohase hindamise aruande eelnõu Keskkonnaametile kooskõlastamiseks.

(4) Keskkonnaamet kooskõlastab Natura asjakohase hindamise aruande eelnõu või jätab selle kooskõlastamata 30 päeva jooksul aruande saamisest arvates.“;

**28)** paragrahvi 696 lõikes 7 asendatakse tekstiosa „arvates või lõike 6 alusel määratud tähtaja jooksul“ tekstiosaga „või lõikes 6 sätestatud juhul täiendatud aruande saamisest arvates“;

**29)** paragrahvi 697 lõiget 1 täiendatakse pärast sõna „otsustaja“ sõnadega „taotleja ettepanekul ja“;

**30)** paragrahvi 697 lõike 2 punkt 2 muudetakse ja sõnastatakse järgmiselt:

„2) eksperdi või eksperdirühma, kes koostab hindamisaruande, arvestades nõudeid eksperdile ja asjakohasel juhul kavandatavast tegevusest või strateegilise planeerimisdokumendi kehtestamisest huvitatud isiku ettepanekut;“;

**31)** paragrahvi 697 lõiget 2 täiendatakse punktiga 21 järgmises sõnastuses:

„21) avalikkuse jaoks esmatähtsad ja erakordselt tungivad põhjused, sealhulgas sotsiaalsed või majanduslikku laadi põhjused, mis kaaluvad üles Natura 2000 võrgustiku ala terviklikkuse säilimise;“;

**32)** paragrahvi 697 täiendatakse lõikega 21 järgmises sõnastuses:

„(21) Natura erandi menetluse algatamise otsuse eelnõu avalikustatakse käesoleva seaduse §‑s 698 sätestatud korras. Avaliku väljapaneku tähtaeg on vähemalt 14 päeva.“;

**33)** paragrahvi 697 lõige 3 muudetakse ja sõnastatakse järgmiselt:

„(3) Otsustaja küsib enne käesoleva paragrahvi lõike 2 kohase otsuse tegemist arvamuse asjaomastelt asutustelt, kes esitavad selle käesoleva paragrahvi lõikes 21 nimetatud avaliku väljapaneku tähtaja jooksul.“;

**34)** paragrahvi 697 lõike 4 esimene lause muudetakse ja sõnastatakse järgmiselt:

„(4) Ekspert või eksperdirühm koostab Natura erandi tegemise aruande, mis peab sisaldama vähemalt järgmisi andmeid:“;

**35)** paragrahvi 697 lõike 4 punkt 5 muudetakse ja sõnastatakse järgmiselt:

„5) käesoleva seaduse § 701 lõikes 2 nimetatud hüvitusmeetmete kirjeldus, hinnang nende rakendamise tõhususele ja vajaduse korral ettepanekud järelseire meetmete rakendamiseks.“;

**36)** paragrahvi 697 täiendatakse lõigetega 51–54 järgmises sõnastuses:

„(51) Otsustaja kontrollib 14 päeva jooksul Natura erandi tegemise aruande saamisest arvates aruande vastavust käesoleva paragrahvi lõikes 4 kehtestatud nõuetele.

(52) Natura erandi tegemise aruande eelnõu avalikustatakse käesoleva seaduse §-s 698 sätestatud korras. Avaliku väljapaneku tähtaeg on vähemalt 21 päeva.

(53) Otsustaja edastab avaliku väljapaneku alguseks Natura erandi tegemise aruande asjaomastele asutustele arvamuse esitamiseks.

(54) Asjaomane asutus esitab Natura erandi tegemise aruande eelnõu kohta arvamuse oma pädevusvaldkonnast lähtudes käesoleva paragrahvi lõikes 52 sätestatud avaliku väljapaneku tähtaja jooksul.“;

**37)** paragrahvi 697 lõige 6 muudetakse ja sõnastatakse järgmiselt:

„(6) Otsustaja edastab avaliku väljapaneku jooksul laekunud ettepanekute alusel täiendatud Natura erandi tegemise aruande eelnõu kooskõlastamiseks Keskkonnaametile ja Kliimaministeeriumile.“;

**38)** paragrahvi 697täiendatakse lõikega 61 järgmises sõnastuses:

„(61) Keskkonnaamet ja Kliimaministeerium kooskõlastavad aruande eelnõu või jätavad selle kooskõlastamata 30 päeva jooksul aruande saamisest arvates.“;

**39)** paragrahvi 698 lõiked 1 ja 2 muudetakse ja sõnastatakse järgmiselt:

„(1) Otsustaja korraldab Natura asjakohase hindamise ja Natura erandi tegemise aruande eelnõu avaliku väljapaneku, mille ajal võimaldatakse menetlusosalisel ja avalikkusel nendega tutvuda ning nende kohta ettepanekuid ja vastuväiteid esitada vähemalt käesoleva seaduse § 696 lõikes 22 või § 697 lõikes 52 sätestatud avaliku väljapaneku tähtaja jooksul või samas ulatuses ja korras, mida kohaldatakse kavandatud tegevuseks vajaliku loa või selle elluviimiseks vajaliku muu dokumendi taotlusega või strateegilise planeerimisdokumendiga tutvumisele või nende kohta ettepanekute või vastuväidete esitamisele.

(2) Otsustaja avalikustab Natura eelhinnangu eelnõu, Natura asjakohase hindamise algatamise otsuse eelnõu, Natura asjakohase hindamise aruande eelnõu, Natura erandi tegemise menetluse algatamise otsuse eelnõu ja Natura erandi aruande eelnõu kohta viivitamata teate Ametlikes Teadaannetes või muus seaduses sätestatud korras. Teates märgitakse, kuidas saab nende dokumentidega tutvuda ning nende kohta ettepanekuid või vastuväiteid esitada. Võimaluse korral avaldab otsustaja teate ka oma või muul veebilehel. Kui otsustaja peab põhjendatuks avaldada teade ka ajalehes, kannab avalikustamise kulud tegevust lubava dokumendi taotleja või strateegilise planeerimisdokumendi kehtestamisest huvitatud isik.“;

**40)** paragrahvi 698 lõike 3 punkt 4 muudetakse ja sõnastatakse järgmiselt:

„4) teavet Natura eelhinnangu eelnõu, Natura asjakohase hindamise algamise otsuse eelnõu, Natura asjakohase hindamise aruande eelnõu, Natura erandi tegemise algatamise otsuse eelnõu või Natura erandi tegemise aruande eelnõuga tutvumise võimaluste ning ettepanekute või vastuväidete esitamise kohta;“;

**41)** paragrahvi 698 lõige 4 muudetakse ja sõnastatakse järgmiselt:

„(4) Igaühel on õigus esitada otsustajale Natura hindamist puudutavate dokumentide kohta ettepanekuid või vastuväiteid avaliku väljapaneku tähtaja või otsustaja määratud muu tähtaja jooksul ja saada neile põhjendatud vastused 30 päeva jooksul.“;

**42)** paragrahvi 698 lõige 5 muudetakse ja sõnastatakse järgmiselt:

„(5) Natura erandi menetluse algatamisel avalikustatakse Natura asjakohase hindamise aruanne koos Natura erandi menetluse algatamise otsuse eelnõuga.“;

**43)** paragrahvi 698 lõiked 6 ja 7 tunnistatakse kehtetuks;

**44)** paragrahvi 699 lõige 1 muudetakse ja sõnastatakse järgmiselt:

„(1) Projekteerimistingimuste andmisel võib algatada Natura asjakohase hindamise menetluse.“;

**45)** paragrahvi 699 lõige 2 tunnistatakse kehtetuks;

**46)** seadust täiendatakse §-ga 6910 järgmises sõnastuses:

„**§ 6910. Leevendusmeetmete rakendamine**

(1) Kavandatud tegevuse asukohas Natura 2000 võrgustiku ala kaitse-eesmärgis nimetatud liikidele ja elupaigatüüpidele avalduva ebasoodsa mõju vältimiseks rakendatakse leevendusmeetmeid.

(2) Leevendusmeetmeteks ei loeta õiguse üldaktis, kaitse-eeskirjas, planeeringus, kaitsekorralduskavas, liigi kaitse ja ohjamise ning elupaiga tegevuskavas nimetatud kaitse korraldamise meetmeid.

(3) Kui järelseire või riikliku järelevalve käigus selgub, et leevendusmeetmed ei ole sobivad või piisavad, algatab otsustaja menetluse tegevust lubava dokumendi või strateegilise planeerimisdokumendi tingimuste muutmiseks või täiendavate leevendusmeetmete määramiseks.“;

**47)** paragrahvi 701 täiendatakse lõigetega 4 ja 5 järgmises sõnastuses:

„(4) Hüvitusmeetmete elluviimise lõpetamisest teavitab tegevust lubava dokumendi omaja selle dokumendi andjat ning strateegilise planeerimisdokumendi koostaja või koostamise korraldaja strateegilise planeerimisdokumendi kehtestajat.

(5) Kui järelseire või riikliku järelevalve käigus selgub, et hüvitusmeetmed ei ole sobivad või piisavad, algatab otsustaja menetluse tegevust lubava dokumendi või strateegilise planeerimisdokumendi tingimuste muutmiseks või täiendavate hüvitusmeetmete määramiseks.“;

**48)** paragrahvi 91 lõige 24 tunnistatakse kehtetuks.

**§ 2. Keskkonnamõju hindamise ja keskkonnajuhtimissüsteemi seaduse muutmine**

Keskkonnamõju hindamise ja keskkonnajuhtimissüsteemi seaduses tehakse järgmised muudatused:

**1)** paragrahvi 21 täiendatakse pärast sõna „kavandatava“ sõnadega „, sealhulgas korduva või jätkuva“;

**2)** paragrahvi 3 lõike 1 punkt 2 tunnistatakse kehtetuks;

**3)** paragrahvi 11 lõikes 10 asendatakse tekstiosa „mõjutada Natura 2000 võrgustiku ala, kaitseala, hoiuala, püsielupaika või kaitstavat looduse üksikobjekti,“ tekstiosaga „oluliselt mõjutada Natura 2000 võrgustiku ala, kaitseala, hoiuala, püsielupaika või kaitstava looduse üksikobjekti kaitsevööndit ning looduskaitseseaduse § 10 lõike 3 alusel kehtestatud Vabariigi Valitsuse määruses I ja II kaitsekategooria alla võetud liigi elupaika,“;

**4)** paragrahvi 11 täiendatakse lõikega 101 järgmises sõnastuses:

„(101) Kui käesoleva seaduse § 6 lõikes 2 või 21 sätestatud eelhinnangu kohaselt ei ole kavandatava tegevuse eeldatavat olulist mõju Natura 2000 võrgustiku alale võimalik objektiivsest teabest lähtudes välistada, kuid kavandataval tegevusel ei ole muud olulist keskkonnamõju, jäetakse keskkonnamõju hindamine algatamata ja mõju Natura 2000 võrgustiku alale hinnatakse looduskaitseseaduse 10. peatüki 2. jao Natura hindamise sätete kohaselt.“;

**5)** paragrahvi 11 lõiget 11 täiendatakse pärast sõna „teavitamiseni“ sõnadega „või looduskaitseseaduse § 697 lõigetes 5 ja 11 sätestatud Natura erandi menetluse lõpuni“;

**6)** paragrahvi 29 lõiget 1 täiendatakse punktiga 11 järgmises sõnastuses:

„11) peab keskkonnamõju hindamise aruandes sisalduv Natura asjakohase hindamise aruanne vastama looduskaitseseaduse § 696 lõigetes 1 ja 2 sätestatud nõuetele;“;

**7)** paragrahvi 29 täiendatakse lõikega 11 järgmises sõnastuses:

„(11) Kui Natura asjakohase hindamise aruandest selgub, et kavandatava tegevusega kaasneb eeldatavalt ebasoodne mõju Natura 2000 võrgustiku ala terviklikkusele, kohaldatakse looduskaitseseaduse § 697. Natura erandi tegemise menetlus algatatakse pärast keskkonnamõju hindamise aruande nõuetele vastavaks tunnistamist.“;

**8)** paragrahvi 29 lõige 2 muudetakse ja sõnastatakse järgmiselt:

„(2) Tegevusloa andmisel kohaldatakse looduskaitseseaduse § 691 lõigetes 1–3 ja 5–53 sätestatut.“;

**9)** paragrahvi 29 lõiked 3‒5 tunnistatakse kehtetuks;

**10)** paragrahvi 33 lõike 1 punkt 4 muudetakse ja sõnastatakse järgmiselt:

„4) on aluseks tegevusele, mille korral ei ole objektiivse teabe põhjal välistatud, et sellega võib kaasneda eraldi või koos muude tegevustega eeldatavalt oluline mõju Natura 2000 võrgustiku alale, ja tegevus ei ole otseselt seotud ala kaitsekorraldusega või ei ole selleks otseselt vajalik, välja arvatud juhul, kui strateegiline planeerimisdokument on detailplaneering.“;

**11)** paragrahvi 33 täiendatakse lõikega 51 järgmises sõnastuses:

„(51) Käesoleva paragrahvi lõike 5 punktis 6 nimetatud juhul tuleb lõikes 2 nimetatud eelhinnangu andmisel lähtuda looduskaitseseaduse § 693 lõigetest 1 ja 2.“;

**12)** paragrahvi 35 täiendatakse lõikega 21 järgmises sõnastuses:

„(21) Kui käesoleva seaduse § 33 lõike 2 punktis 4 nimetatud detailplaneeringu keskkonnamõju strateegilise hindamise vajalikkust kaaludes leitakse, et selle elluviimisega ei kaasne olulist keskkonnamõju, kuid olulist mõju Natura 2000 võrgustiku alale ei saa välistada, jäetakse keskkonnamõju strateegiline hindamine algatamata ja mõju Natura 2000 võrgustiku alale hinnatakse looduskaitseseaduse 10. peatüki 2. jao Natura hindamise sätete kohaselt.“;

**13)** paragrahvi 40 lõige 81 tunnistatakse kehtetuks;

**14)** paragrahvi 45 lõiget 1 täiendatakse punktiga 11 järgmises sõnastuses:

„11) peab keskkonnamõju strateegilise hindamise aruandes sisalduv Natura asjakohase hindamise aruanne vastama looduskaitseseaduse § 696 lõigetes 1 ja 2 sätestatud nõuetele ja sama seaduse § 691 lõikes 3 või 5 nimetatud asjaoludel sisaldama ka § 697 lõikes 4 nimetatud Natura erandi tegemise aruannet;“;

**15)** paragrahvi 45 täiendatakse lõikega 11 järgmises sõnastuses:

„(11) Kui Natura erandi tegemise menetlus algatatakse looduskaitseseaduse § 697 kohaselt, avalikustatakse sama seaduse § 696 lõikes 2 nimetatud Natura asjakohase hindamise aruanne, koos strateegilise planeerimisdokumendi eelnõuga ja sama seaduse § 697 lõikes 2 nimetatud erandi menetluse algatamise otsuse eelnõuga sama seaduse § 696 lõikes 22 sätestatud korras.“;

**16)** paragrahvi 45 lõige 2 muudetakse ja sõnastatakse järgmiselt:

„(2) Strateegilise planeerimisdokumendi kehtestamisel kohaldatakse looduskaitseseaduse § 691 lõikeid 1–3 ja 5–53.“;

**17)** paragrahvi 45 lõiked 3–5 tunnistatakse kehtetuks;

**18)** paragrahvi 56 täiendatakse lõikega 17 järgmises sõnastuses

„(17) Kui enne käesoleva sätte jõustumist algatatud keskkonnamõju hindamise või keskkonnamõju strateegilise hindamise algatamise üle otsustamisel oleks käesoleva seaduse § 11 lõike 101 või § 35 lõike 21 kohane keskkonnamõju hindamine või keskkonnamõju strateegiline hindamine jäetud algatamata, võib sellise keskkonnamõju hindamise või keskkonnamõju strateegilise hindamise huvitatud isiku taotlusel lõpetada ja kohaldada kavandatava tegevuse lubamisel ja strateegilise planeerimisdokumendi kehtestamisel looduskaitseseaduse 10. peatüki 2. jaos sätestatut.“.

**§ 3. Metsaseaduse muutmine**

Metsaseaduse § 41 täiendatakse lõigetega 71 ja 72 järgmises sõnastuses:

„(71) Metsateatise menetluses avaldatakse looduskaitseseaduse § 698 lõikes 2 nimetatud teade metsaregistris.

(72) Metsateatise eelnõu ja eelhinnangu, mille kohaselt ei ole Natura asjakohane hindamine vajalik, või põhjenduse, miks eelhinnang on jäetud looduskaitseseaduse § 693 lõike 4 alusel andmata, avaliku väljapaneku tähtaeg on 7 päeva.“.

**§ 4. Maamaksuseaduse muutmine**

Maamaksuseaduses tehakse järgmised muudatused:

**1)** paragrahvi 4 lõike 1 punkt 11 muudetakse ja sõnastatakse järgmiselt:

„11) kaitsealade loodusreservaadi ja sihtkaitsevööndi maalt, püsielupaikade sihtkaitsevööndi maalt ja Natura 2000 võrgustiku kaitseala ja püsielupaiga piiranguvööndis ning hoiualal looduskaitseseaduse § 14 lõikes 7 nimetatud metsaelupaigatüübi esinemise alalt;“;

**2)** paragrahvi 4 lõige 2 muudetakse ja sõnastatakse järgmiselt:

„(2) Looduskaitseseaduse §-s 31 sätestatud piiranguvööndimaalt, 5. peatükis sätestatud hoiualade maalt, § 50 lõike 1 alusel määratud püsielupaiga piiranguvööndi maalt ja § 68 alusel sätestatud looduse üksikobjekti piiranguvööndi maalt, välja arvatud käesoleva seaduse § 4 lõike 1 punktis 11 nimetatud juhul, ning veeseaduse § 118 alusel sätestatud kalda või ranna veekaitsevööndi maalt makstakse maamaksu 50 protsenti maamaksumäärast.“.

**§ 5. Seaduse jõustumine**

Käesolev seadus jõustub 2025. aasta 1. jaanuaril.

Lauri Hussar

Riigikogu esimees

Tallinn, ………………….2024. a

Algatab Vabariigi Valitsus

(allkirjastatud digitaalselt)

Vabariigi Valitsuse nimel